FI Euroopan unionin virallinen lehti L 173/47

KOMISSION TÄYTÄNTÖÖNPANOASETUS (EU) 2016/1055,

annettu 29 päivänä kesäkuuta 2016,

sisäpiiritiedon asianmukaisen julkistamisen ja sisäpiiritiedon julkistamisen lykkäämisen teknisiä keinoja koskevista Euroopan parlamentin ja neuvoston asetuksen (EU) N:o 596/2014 mukaisista teknisistä täytäntöönpanostandardeista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta 16 päivänä huhtikuuta 2014 annetun Euroopan parlamentin ja neuvoston asetuksen (EU) N:o 596/2014 (1) ja erityisesti sen 17 artiklan 10 kohdan,

sekä katsoo seuraavaa:

(1) Sijoittajansuoja edellyttää, että liikkeeseenlaskijat ja päästöoikeuksien markkinoilla toimivat markkinaosapuolet julkistavat sisäpiiritietoa tehokkaasti ja oikea-aikaisesti. Jotta sijoittajille voidaan taata yhtäläiset mahdollisuudet saada sisäpiiritietoa unionin tasolla, sisäpiiritieto olisi julkistettava kaikille sijoittajaryhmille kaikkialla unionissa maksutta, samanaikaisesti ja mahdollisimman nopeasti. Lisäksi sisäpiiritieto olisi välitettävä tiedotusvälineille, jotka huolehtivat tiedon tehokkaasta levityksestä yleisölle.

(2) Jos päästöoikeuksien markkinoilla toimivat markkinaosapuolet täyttävät jo vastaavat Euroopan parlamentin ja neuvoston asetuksen (EU) N:o 1227/2011 (2) mukaiset sisäpiiritiedon julkistamisvaatimukset ja jos niillä on velvollisuus julkistaa samat tiedot sekä mainitun asetuksen että asetuksen (EU) N:o 596/2014 nojalla, tässä asetuksessa asetettujen velvoitteiden olisi katsottava täyttyvän siinä tapauksessa, että tiedot julkistetaan käyttäen alustaa sisäpiiritiedon julkistamista varten asetuksen (EU) N:o 1227/2011 soveltamiseksi, edellyttäen, että sisäpiiritieto välitetään asiaankuuluviin tiedotusvälineisiin.

(3) Sisäpiiritiedon julkistamisen lykkäämistä koskevilla teknisillä keinoilla on oltava mahdollista säilyttää lykkäämisprosessin avaintiedot, jotta liikkeeseenlaskijat ja päästöoikeuksien markkinoilla toimivat markkinaosapuolet kykenevät täyttämään ilmoitusvelvollisuutensa toimivaltaisiin viranomaisiin nähden.

(4) Sisäpiiritiedon julkistamisen lykkäämistä koskeva ilmoitus ja tarvittaessa selvitys siitä, miten kaikki lykkäämiseen sovellettavat edellytykset on täytetty, olisi toimitettava toimivaltaiselle viranomaiselle kirjallisesti kyseisen toimivaltaisen viranomaisen määrittämällä suojatulla sähköisellä välineellä. Näin voidaan taata tietojen sisällön eheys ja luottamuksellisuus sekä nopea tietojensiirto.

(5) Jotta toimivaltainen viranomainen voi tunnistaa henkilöt, jotka osallistuvat liikkeeseenlaskijassa tai päästöoikeuksien markkinoilla toimivassa markkinaosapuolessa sisäpiiritiedon julkistamisen lykkäämiseen, lykkäämisilmoituksessa olisi annettava sekä ilmoituksen tekijän henkilöllisyys että sisäpiiritiedon julkistamisen lykkäämispäätöksestä vastaavan yhden tai useamman henkilön henkilöllisyys. Kyseisessä ilmoituksessa olisi mainittava myös lykkäyksen ajalliset näkökohdat, jotta toimivaltaiset viranomaiset voivat arvioida, täyttyvätkö asetuksen (EU) N:o 596/2014 mukaiset lykkäämisen edellytykset.

(6) Liikkeeseenlaskijan, joka on luottolaitos tai rahoituslaitos, olisi ilmoitettava toimivaltaiselle viranomaiselle kirjallisesti aikeestaan lykätä sisäpiiritiedon julkistamista, jotta rahoitusjärjestelmän vakaus säilyy. Koska kyseinen tieto on arkaluonteista ja sen sisällön on säilyttävä mahdollisimman luottamuksellisena, olisi sovellettava asianmukaisia turvallisuusstandardeja.

(7) Tämä asetus perustuu teknisten täytäntöönpanostandardien luonnoksiin, jotka Euroopan arvopaperimarkkinaviranomainen (EAMV) on toimittanut komissiolle.

(8) Komissio ilmoitti EAMV:lle 25 päivänä toukokuuta 2016 aikeestaan hyväksyä teknisen täytäntöönpanostandardin luonnos tarkistuksineen sen tosiseikan huomioon ottamiseksi, että asetuksessa (EU) N:o 1227/2011 säädetyillä julkistamissäännöksillä voidaan riittävällä tavalla varmistaa, että päästöoikeuksien markkinoilla toimivat markkinaosapuolet julkistavat sisäpiiritiedon tehokkaalla tavalla ja oikea-aikaisesti asetuksen (EU) N:o 596/2014 17 artiklan 2 kohdan mukaisesti. Komission täytäntöönpanoasetuksessa (EU) N:o 1348/2014 (3) velvoitetaan jo päästöoikeuksien markkinoilla toimivat markkinaosapuolet toimittamaan verkkosyötteitä, jotta verkkosivupohjaiset julkistamiset voidaan tehdä tehokkaalla tavalla ja oikea-aikaisesti. Kesäkuun 16 päivänä 2016 antamassaan virallisessa lausunnossa EAMV vahvisti alustavan kantansa ja pidättäytyi antamasta komission ehdottamien tarkistusten mukaista uutta teknistä täytäntöönpanostandardia. Koska asetuksen (EU) N:o 1227/2011 mukaiset päästöoikeuksien markkinoilla toimivia markkinaosapuolia koskevat julkistamisvaatimukset voivat olla riittäviä asetuksen (EU) N:o 596/2014 17 artiklan 2 kohdassa säädettyjen vaatimusten täyttämiseksi, teknisen täytäntöönpanostandardin luonnosta olisi tarkistettava, jotta vältetään päällekkäiset raportointivaatimukset.

(9) EAMV on järjestänyt avoimia julkisia kuulemisia tämän asetuksen perustana olevista teknisten täytäntöönpanostandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (4) 37 artiklan mukaisesti perustetulta arvopaperimarkkina-alan osallisryhmältä.

(10) Rahoitusmarkkinoiden moitteettoman toiminnan varmistamiseksi on tarpeen, että tämä asetus tulee voimaan kiireellisesti ja että tässä asetuksessa annettuja säännöksiä sovelletaan samasta päivämäärästä lähtien kuin asetuksessa (EU) N:o 596/2014 annettuja säännöksiä,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla

Määritelmät

Tässä asetuksessa tarkoitetaan

’sähköisillä välineillä’ tietoja sähköisesti käsitteleviä (mukaan luettuna digitaalinen pakkaaminen), tallentavia ja siirtäviä laitteita, jotka käyttävät kaapeleita, radioaaltoja, optisia tekniikoita tai muita elektromagneettisia välineitä.

II LUKU

TEKNISET KEINOT SISÄPIIRITIEDON ASIANMUKAISTA JULKISTAMISTA VARTEN

2 artikla

Sisäpiiritiedon julkistamiskeinot

1. Liikkeeseenlaskijoiden ja päästöoikeuksien markkinoilla toimivien markkinaosapuolten on julkistettava sisäpiiritietoa käyttäen teknisiä keinoja, joilla varmistetaan, että

a) sisäpiiritietoa levitetään i) mahdollisimman laajalle yleisölle syrjimättömästi, ii) maksutta, iii) samanaikaisesti kaikkialla unionissa;

b) sisäpiiritieto välitetään suoraan tai kolmannen osapuolen kautta tiedotusvälineisiin, joissa yleisö voi kohtuudella odottaa kyseisiä tietoja levitettävän tehokkaasti. Tietojen välittäminen tapahtuu käyttäen sähköisiä välineitä, joilla taataan tietojen täydellisyyden, eheyden ja luottamuksellisuuden säilyminen tietojensiirron aikana. Tässä yhteydessä on ilmoitettava selvästi i) välitettyjen tietojen olevan luonteeltaan sisäpiiritietoa, ii) liikkeeseenlaskijan tai päästöoikeuksien markkinoilla toimivan markkinaosapuolen nimi: täydellinen virallinen nimi, iii) ilmoituksen tekijän henkilöllisyys: etunimi, sukunimi ja asema liikkeeseenlaskijassa tai päästöoikeuksien markkinoilla toimivassa markkinaosapuolessa, iv) sisäpiiritiedon kohde, v) tiedotusvälineisiin välittämisen päivämäärä ja kellonaika.

Liikkeeseenlaskijoiden ja päästöoikeuksien markkinoilla toimivien markkinaosapuolten on huolehdittava tietojen täydellisyydestä, eheydestä ja luottamuksellisuudesta korjaamalla sisäpiiritiedon välittämiseen liittyvät mahdolliset puutteet tai häiriöt viipymättä.

2. Päästöoikeuksien markkinoilla toimivat markkinaosapuolet, joilla on asetuksen (EU) N:o 1227/2011 4 artiklan mukaisesti velvollisuus julkistaa sisäpiiritietoa, voivat käyttää mainitussa asetuksessa tarkoitettuja sisäpiiritiedon julkistamista koskevia teknisiä keinoja julkistaakseen sisäpiiritietoa asetuksen (EU) N:o 596/2014 17 artiklan 2 kohdan mukaisesti edellyttäen, että julkistettava sisäpiiritieto on sisällöltään pääosin sama ja että julkistamisessa käytettävillä teknisillä keinoilla varmistetaan, että sisäpiiritieto välitetään asiaankuuluviin tiedotusvälineisiin.

3 artikla

Sisäpiiritiedon julkaiseminen verkkosivustoilla

Asetuksen (EU) N:o 596/2014 17 artiklan 1 ja 9 kohdassa tarkoitettujen verkkosivustojen on täytettävä seuraavat vaatimukset:

a) niillä julkaistu sisäpiiritieto on syrjimättömästi ja maksutta käyttäjien saatavilla;

b) niiden käyttäjät löytävät sisäpiiritiedon helposti tunnistettavasta osasta verkkosivustoa;

c) niillä taataan, että julkistettavassa sisäpiiritiedossa ilmoitetaan selkeästi julkistamisen päivämäärä ja kellonaika ja että tiedot esitetään aikajärjestyksessä.

III LUKU

TEKNISET KEINOT SISÄPIIRITIEDON JULKISTAMISEN LYKKÄÄMISTÄ VARTEN

4 artikla

Ilmoitus sisäpiiritiedon julkistamisen lykkäämisestä ja kirjallinen selvitys

1. Sisäpiiritiedon julkistamisen lykkäämiseksi asetuksen (EU) N:o 596/2014 17 artiklan 4 kohdan kolmannen alakohdan mukaisesti liikkeeseenlaskijoiden ja päästöoikeuksien markkinoilla toimivien markkinaosapuolten on käytettävä teknisiä keinoja, joilla varmistetaan seuraavien tietojen saatavuus, luettavuus ja säilyminen pysyvällä välineellä:

a) päivämäärä ja kellonaika, jona i) sisäpiiritieto oli ensimmäisen kerran saatavilla liikkeeseenlaskijassa tai päästöoikeuksien markkinoilla toimivassa markkinaosapuolessa, ii) päätös sisäpiiritiedon julkistamisen lykkäämisestä tehtiin, iii) liikkeeseenlaskija tai päästöoikeuksien markkinoilla toimiva markkinaosapuoli todennäköisesti julkistaa sisäpiiritiedon;

b) niiden henkilöiden henkilöllisyys, jotka vastaavat liikkeeseenlaskijassa tai päästöoikeuksien markkinoilla toimivassa markkinaosapuolessa i) julkistamisen lykkäämistä sekä lykkäyksen alkamisajankohtaa ja todennäköistä päättymisajankohtaa koskevasta päätöksenteosta, ii) lykkäystä koskevien edellytysten jatkuvan seurannan varmistamisesta, iii) sisäpiiritiedon julkistamista koskevasta päätöksenteosta, iv) vaadittujen lykkäystä koskevien tietojen ja kirjallisen selvityksen toimittamisesta toimivaltaiselle viranomaiselle;

c) näyttö asetuksen (EU) N:o 596/2014 17 artiklan 4 kohdassa tarkoitettujen edellytysten alustavasta täyttymisestä ja siihen lykkäyksen aikana mahdollisesti tehdyistä muutoksista, mukaan lukien i) tiedonkulun esteet, jotka on otettu käyttöön sekä sisäisesti että kolmansiin nähden, jotta voidaan estää muiden kuin sellaisten henkilöiden mahdollisuus tutustua sisäpiiritietoon, jotka tarvitsevat sitä osana työnsä, ammattinsa tai tehtäviensä tavanomaista suorittamista liikkeeseenlaskijassa tai päästöoikeuksien markkinoilla toimivassa markkinaosapuolessa, ii) järjestelyt, jotka on otettu käyttöön asiaankuuluvan sisäpiiritiedon julkistamiseksi mahdollisimman nopeasti, kun luottamuksellisuus ei ole enää taattu.

2. Liikkeeseenlaskijoiden ja päästöoikeuksien markkinoilla toimivien markkinaosapuolten on ilmoitettava toimivaltaiselle viranomaiselle kirjallisesti sisäpiiritiedon julkistamisen lykkäämisestä ja toimitettava lykkäystä koskeva kirjallinen selvitys toimivaltaisen viranomaisen alaisuudessa toimivan tai sen nimeämän erityisen yhteyspisteen kautta käyttäen toimivaltaisen viranomaisen määrittämää sähköistä välinettä.

Toimivaltaisten viranomaisten on julkaistava verkkosivustollaan tiedot alaisuudessaan toimivasta tai nimeämästään erityisestä yhteyspisteestä sekä ensimmäisessä alakohdassa tarkoitetuista sähköisistä välineistä. Kyseisillä sähköisillä välineillä varmistetaan, että tietojen täydellisyys, eheys ja luottamuksellisuus säilyvät tietojensiirron aikana.

3. Edellä 2 kohdassa tarkoitetuilla sähköisillä välineillä varmistetaan, että sisäpiiritiedon julkistamisen lykkäämistä koskeva ilmoitus sisältää seuraavat tiedot:

a) liikkeeseenlaskijan tai päästöoikeuksien markkinoilla toimivan markkinaosapuolen nimi: täydellinen virallinen nimi,

b) ilmoituksen tekijän henkilöllisyys: etunimi, sukunimi ja asema liikkeeseenlaskijassa tai päästöoikeuksien markkinoilla toimivassa markkinaosapuolessa,

c) ilmoituksen tekijän yhteystiedot: työsähköpostiosoite ja -puhelinnumero;

d) lykkäyksen kohteena olleen julkistetun sisäpiiritiedon tunnistetiedot: julkistamisilmoituksen otsikko, viitenumero, jos sellainen on käytössä sisäpiiritiedon levittämisessä käytettävässä järjestelmässä, sisäpiiritiedon julkistamisen päivämäärä ja kellonaika;

e) sisäpiiritiedon julkistamisen lykkäämispäätöksen päivämäärä ja kellonaika;

f) kaikkien sisäpiiritiedon julkistamisen lykkäämispäätöksestä vastaavien henkilöiden henkilöllisyys.

4. Jos sisäpiiritiedon julkistamisen lykkäämistä koskeva kirjallinen selvitys toimitetaan ainoastaan toimivaltaisen viranomaisen pyynnöstä asetuksen (EU) N:o 596/2014 17 artiklan 4 kohdan kolmannen alakohdan mukaisesti, tämän artiklan 2 kohdassa tarkoitetuilla sähköisillä välineillä on varmistettava, että kirjallinen selvitys sisältää tämän artiklan 3 kohdassa tarkoitetut tiedot.

5 artikla

Ilmoitus aikeesta lykätä sisäpiiritiedon julkistamista

1. Sisäpiiritiedon julkistamisen lykkäämiseksi asetuksen (EU) N:o 596/2014 17 artiklan 5 kohdan mukaisesti liikkeeseenlaskijan, joka on luottolaitos tai rahoituslaitos, on toimitettava toimivaltaiselle viranomaiselle tämän alaisuudessa toimivan tai nimeämän erityisen yhteyspisteen kautta kirjallinen ilmoitus aikeestaan lykätä sisäpiiritiedon julkistamista, jotta voidaan säilyttää rahoitusjärjestelmän vakaus, missä yhteydessä on varmistettava tietojen täydellisyys, eheys ja luottamuksellisuus.

Jos liikkeeseenlaskija haluaa toimittaa ensimmäisessä alakohdassa tarkoitetun ilmoituksen sähköisesti, sen on tehtävä se käyttäen tämän asetuksen 4 artiklan 2 kohdassa tarkoitettua sähköistä välinettä.

2. Toimivaltaisen viranomaisen on ilmoitettava liikkeeseenlaskijalle, päättääkö se antaa suostumuksensa julkistamisen lykkäämiseen niiden tietojen perusteella, jotka sille on toimitettu kirjallisesti 1 kohdan mukaisesti ja joiden täydellisyys, eheys ja luottamuksellisuus on taattu.

3. Liikkeeseenlaskijan on käytettävä samoja teknisiä välineitä, joita se käyttää toimittaessaan toimivaltaiselle viranomaiselle 1 kohdassa tarkoitetun ilmoituksen, jolla toimivaltaiselle viranomaiselle ilmoitetaan kaikista uusista tiedoista, jotka voivat vaikuttaa toimivaltaisen viranomaisen päätökseen sisäpiiritiedon julkistamisen lykkäämisestä.

IV LUKU

LOPPUSÄÄNNÖKSET

6 artikla

Voimaantulo

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 3 päivästä heinäkuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 2016. Komission puolesta Puheenjohtaja Jean-Claude JUNCKER

(1) EUVL L 173, 12.6.2014, s. 1.

(2) Euroopan parlamentin ja neuvoston asetus (EU) N:o 1227/2011, annettu 25 päivänä lokakuuta 2011, energian tukkumarkkinoiden eheydestä ja tarkasteltavuudesta (EUVL L 326, 8.12.2011, s. 1).

(3) Komission täytäntöönpanoasetus (EU) N:o 1348/2014, annettu 17 päivänä joulukuuta 2014, tietojen ilmoittamisesta energian tukkumarkkinoiden eheydestä ja tarkasteltavuudesta annetun Euroopan parlamentin ja neuvoston asetuksen (EU) N:o 1227/2011 8 artiklan 2 ja 6 kohdan täytäntöönpanemiseksi (EUVL L 363, 18.12.2014, s. 121).

(4) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).